Súradnice: 48°40′S 17°54′V﻿ / ﻿48,67°S 17,9°V﻿ / 48.67; 17.9

**Tematínske vrchy** sú chráneným územím v pohorí Považský Inovec na západnom Slovensku.

Medzi územia európskeho významu Natura 2000 boli zaradené v roku 2004. Rozprestierajú sa na území 2 471 ha od strednej časti hrebeňa Považského Inovca (Nízky Inovec) až po údolie Váhu. Najcennejšie časti boli vyhlásené za chránené územia už skôr. Národná prírodná rezervácia Tematínska lesostep (1976), národná prírodná rezervácia Javorníček (1982) a prírodná rezervácia Kňaží vrch (1988).

Opis
----

Geologické podložie tvoria karbonáty, najmä svetlé dolomity hronika, ktoré v tejto oblasti zastupuje považský príkrov. Prevažne južná expozícia, dolomitické podložie a nedostatok povrchových vodných tokov spôsobili, že toto územie predstavuje suchý a teplý „ostrov" medzi karpatskými lesmi. Väčšina vôd v oblasti preniká priepustnými karbonátmi hlbšie do podložia a vyviera na západe pozdĺž považanských zlomov. Útočisko tu našlo xerotermné rastlinstvo a živočíšstvo, ktoré sem preniklo v medziľadových dobách z teplejších oblastí pri Stredozemnom a Čiernom mori. Niektoré druhy sa prispôsobili životu na svahoch pokrytých drobivým dolomitom, iné uprednostnili plytké pôdy, najmä rendziny, ďalšie osídlili spraše, ktoré sem naviali vetry vanúce v ľadových dobách od pevninského ľadovca. V poľadových dobách tu prevládali teplomilné druhy tvorené hlavne dubom plstnatým, iba na extrémnych svahoch prežili druhy typické pre tzv. skalné stepi. Od stredoveku tunajšie spoločenstvá výrazne formoval človek – poľnohospodár, ktorý časť lesov vyrúbal a ostatné využíval ako pastviny. Výrazne sa tak rozšírili otvorené plochy, tzv. holiny a posilnili spoločenstvá skalného bezlesia s mnohými sucho a teplomilnými druhmi rastlín a živočíchov.

Rastlinstvo
-----------

Poniklec veľkokvetý (Pulsatilla grandis) v Tematínskych vrchoch
Medzi najvzácnejších vyslancov xerotermnej panónskej flóry tu patria kavyle, rumenica Vislaniho, jasenec biely i poniklec veľkokvetý. Severnú hranicu rozšírenia na Považí tu dosahujú lykovec voňavý a divozel červený. Spomedzi sedemnástich druhov vstavačovitých tu patria k najvzácnejším dva teplomilné druhy – modruška pošvatá a červenohlav ihlanovitý. V teplomilných dubinách dominuje dub plstnatý v podraste s drieňom obyčajným.

Živočíšstvo
-----------

K najvzácnejším bezstavovcom tu patria kobylka sága stepná a dva druhy veľkých cikád – cikáda jaseňová a cikáda Tibicen plebejus, ktoré v horúcom lete svojím „spevom" navodzujú atmosféru Stredomoria. K zriedkavým zástupcom hmyzej ríše patria aj mravcolevy a askalafusy. Z množstva motýľov je významný modráčik slovenský, ktorý bol pre vedu objavený a popísaný práve odtiaľto. Zo stavovcov majú v *Tematínskych vrchoch* stabilné populácie teplomilné druhy plazov – jašterica zelená a užovka stromová, bohatú avifaunu reprezentuje napríklad aj symbol pravých stepí – orol kráľovský.

Súčasné pomery
--------------

Nadmerná pastva a odlesňovanie tejto časti *Považského Inovca* našimi predkami spôsobili eróziu najexponovanejších svahov. Na eróziou ohrozené plochy boli v druhej polovici 20. storočia vysádzané nepôvodné dreviny, ako sú borovica čierna a jaseň mannový, ktoré potláčali domáce dreviny a poškodili unikátne xerotermné biotopy. V súčasnosti spoločné úsilie ochrany prírody a majiteľov a užívateľov lesov vedie k postupnému odlesňovaniu nepôvodných drevín, ukončeniu zalesňovania holín a presadzovaniu výsadby pôvodných drevín, najmä dubov.

Externé odkazy
--------------

* Štátna ochrana prírody Slovenskej republiky
* Informačná brožúra ŠOPSR (376,95 kB) (.pdf)

| * z
* d
* u
Považský Inovec |
| --- |
| Podcelky (časti) | 
* Inovecké predhorie
	+ Selecká kotlina
* Krahulčie vrchy
* Nízky Inovec
* Vysoký Inovec

 |
| Národné prírodné rezervácie | 
* Javorníček
* Tematínska lesostep

 |
| Prírodné rezervácie | 
* Beckovské Skalice
* Čepúšky
* Dubový vŕšok
* Holé brehy
* Kňaží vrch
* Kulháň
* Považský Inovec
* Preliačina
* Sedliská
* Sychrov
* Švibov

 |
| Prírodné pamiatky | 
* Beckovské hradné bralo
* Jaskyňa Čertova pec
* Malá dolnosokolská jaskyňa
* Malostankovské vresovisko
* Mokvavý prameň
* Pseudoterasa Váhu
* Selecké kamenné more
* Selecký potok (časť)
* Skalka pri Beckove
* Potok Svinica (časť)
* Veľká dolnosokolská jaskyňa
* Veľký jarok
* Visiace skaly

 |
| Územie Natura 2000 | 
* Tematínske vrchy
	+ zahŕňa Tematínsku lesostep
	+ Javorníček
	+ Kňaží vrch

 |
| Chránený areál | 
* Okšovské duby

 |
| Obecné chránené územie | 
* Barania zem

 |
| Kultúrne a historické pamiatky | 
* Veľkomoravské hradisko Kostolec
* hradisko Bojná-Valy
* Rotunda sv. Juraja
* Beckov
* Topoľčiansky hrad
* hrad Tematín
* Hlohovský zámok
* jaskyňa Čertova pec

 |
| Vybrané vrcholyZoznam vrcholov | 
* Inovec (1 042)
* Krželnica (968)
* Panská javorina (943)
* Ostrý vrch (910)
* Jakubová (906)
* Prieľačina (897)
* Ivanov vŕštek (801)
* Jarabský vrch (795)
* Marhát (748)
* Bezovec (743)
* Bielený vrch (733)

 |